บาทเปิด 29.88/90 ทรงตัว
ธนาคารซีไอเอ็มบี ไทย รายงาน เงินบาทเปิด 29.88/90 ทรงตัว รอความชัดเจนผลประชุมกนง.พรุ่งนี้
19 ก.พ. 2556

ธนาคารซีไอเอ็มบี ไทย รายงาน เงินบาทเปิด 29.88/90 ทรงตัว รอความชัดเจนผลประชุมกนง.พรุ่งนี้
นักบริหารเงินจากธนาคารซีไอเอ็มบี ไทย เปิดเผยว่า เงินบาทเปิดตลาดเช้านี้ที่ระดับ 29.88/90 บาท/ดอลลาร์ ทรงตัวในระดับเดียวกันกับช่วงปิดตลาดเย็นวานนี้ คาดเคลื่อนไหวในกรอบ 29.85-29.95 บาท/ดอลลาร์
"เงินบาททรงตัว คาดทุกคนคงรอดูผลการประชุม กนง.ในวันพรุ่งนี้ เพราะไม่รู้ว่าผลจะออกมาทางไหน" นักบริหารเงิน กล่าว
นักลงทุนรอดูผลประชุมคณะกรรมการนโยบายการเงิน(กนง.) ในวันพรุ่งนี้ว่าจะพิจารณาเรื่องอัตราดอกเบี้ยนโยบายอย่างไร โดยคาดการณ์ว่าจะมีมติให้ปรับลดลง ขณะที่ปัจจัยเรื่องการแก้ปัญหาหน้าผาการคลังของสหรัฐที่ใกล้กำหนดการผ่อนคลายจะกลับมามีผลกระทบในระยะต่อไป
สำหรับความเคลื่อนไหวของค่าเงินสกุลหลักต่างประเทศที่สำคัญ เงินเยนอยู่ที่ระดับ 93.80/82 เยน/ดอลลาร์ ปรับตัวแข็งค่าจากระดับ 94.04/06 เยน/ดอลลาร์ ส่วนเงินยูโรอยู่ที่ระดับ 1.3343/3347 ดอลลาร์/ยูโร ปรับตัวอ่อนค่าจากระดับ 1.3354/3356 ดอลลาร์/ยูโร
นักบริหารเงิน คาดวันนี้เงินบาทจะเคลื่อนไหวอยู่ในกรอบ 29.85-29.95 บาท/ดอลลาร์
"น่าจะแกว่งตัวในกรอบแคบๆ โดยมีแนวต้านระยะสั้นที่ 29.90 บาท/ดอลลาร์ ตามแรงเทขายของผู้ส่งออกเยอะเหมือนกัน" นักบริหารเงิน กล่าว